រូបថត​នៅ​គុក​ទួលស្លែង​អាច​ជា​រូបថត​អ្នកទោស​ពី​គុក​ខ្មែរក្រហម​ផ្សេងទៀត​
អ្នកស្រី ​មុំ គឹមសេន​ អាយុ​៥៧​ឆ្នាំ​ធ្លាប់​ជា​អ្នកជាប់​គុក​ខ្មែរក្រហម​​រក​ឃើញ​រូបថត​របស់​ខ្លួន​ដ៏​គួរឲ្យ​ភ្ញាក់ផ្អើល
ស្ត្រីម្នាក់បានរកឃើញរូបថតរបស់ខ្លួនដ៏គួរឲ្យភ្ញាក់ផ្អើលក្នុងគុកទួលស្លែង ឬរបស់ខ្មែរក្រហម ក្រោយរយៈពេលបីទសវត្សរ៍។ មន្ត្រីផ្លូវការសាលាក្តីខ្មែរក្រហមបានប្រកាសឲ្យដឹងថា អ្នកស្រីមុំ គឹមសេនដែលជាជនរងគ្រោះជាប់គុកខ្មែរក្រហមកាលពីឆ្នាំ១៩៧៧បានប្រទះឃើញរូបថតរបស់អ្នកស្រីដ៏គួរឲ្យភ្នាក់ផ្អើលក្នុងសារមន្ទីរទួលស្លែងឬមន្ទីរស២១ របស់ខ្មែរក្រហមនៅថ្ងៃអង្គារនេះ ខណៈពេលដែលមានទស្សនកិច្ចសិក្សាមួយរៀបចំដោយសាលាក្តីកាត់ទោសខ្មែរក្រហម នេះបើតាមការអះអាងរបស់លោកឌឹម សុវណ្ណារុំ អ្នកនាំពាក្យសាលាក្តីខ្មែរក្រហម។ «តាមពិតគាត់នៅរស់ទេ។ គាត់នៅរស់ អញ្ចឹងគាត់ជាសាក្សីរស់មួយមិនមែនមានន័យថា ឲ្យតែឃើញរូបថតនៅគុកទួលស្លែងសុទ្ធសឹងតែជាអ្នកបានស្លាប់នោះទេ គឺមិនមែនទេ។ គាត់នៅរស់រានមានជីវិតនៅឡើយទេ។ គាត់មិនមែនត្រឹមតែរកឃើញរូបថតរបស់ខ្លួនគាត់តែប៉ុណ្ណឹងទេ គាត់រកឃើញរូបថតម្តាយរបស់គាត់ដែលនៅរស់នៅឡើយ មានអាយុ៨២ឆ្នាំ ហើយរកឃើញរូបថត ប្អូនស្រីរបស់គាត់ដែលមានអាយុប្រហាក់ប្រហែល៥០ឆ្នាំ ហើយរស់នៅខេត្តពោធិសាត់»។ លោកសុវណ្ណារុំបានអះអាងថា នេះជាការណ៍ពិតមួយដែលបានរកឃើញអ្នក ដែលនៅរស់រានមានជីវិតជាង៣០ឆ្នាំ។ «ទើបតែរកឃើញ។ គាត់រកឃើញនៅថ្ងៃនេះ។ មានន័យថា គាត់បានជម្រាបយើងថា រូបថតនេះជារូបថតគាត់ ហើយខ្ញុំបានចូលរួមជាមួយគាត់។ ខ្ញុំឃើញរូបថត គឺពិតជារូបថតរបស់គាត់មួយរយភាគរយតែម្តង។ ហើយគាត់នៅចាំព្រោះគាត់ថតពេលដែលគាត់នៅអាយុ២៧ឆ្នាំ»។ អ្នកស្រីមុំ គឹមសេន អាយុ៥៧ឆ្នាំធ្លាប់ជាអ្នកទោសនៃគុកស២៤ ឬហៅថាគុកព្រៃស ដែលមានទីតាំងនៅជាយក្រុងភ្នំពេញ។ អ្នកស្រីបានទទួលរងទារុណកម្ម ការបង្ខិតបង្ខំឲ្យធ្វើការហួសកម្លាំង បង្អត់អាហារ។ ទោះជាយ៉ាងណាក៏ដោយ អ្នកស្រីបានរស់រានមានជីវិតពីការកាប់សម្លាប់សម័យខ្មែរក្រហម។ អ្នកស្រីបានចូលរួមទស្សនាជាមួយពលរដ្ឋខ្មែរប្រមាណ៤០០នាក់មកពីស្រុកភូមិរបស់អ្នកស្រីគឺស្រុកកោះសូទិន ខេត្តកំពង់ចាម តាមកម្មវិធីធម្មតារបស់សាលាក្តីដែលមានរៀងរាល់សប្តាហ៍នៅថ្ងៃអង្គារ។ អ្នកស្រី បានរកឃើញរូបថតអ្នកស្រីដែលគេព្យួរតាំងនៅលើជញ្ជាំង ពេលទស្សនានោះ។ កម្មវិធីនេះត្រូវគេរាយការណ៍មកថា ជាដំណើរការផ្សះផ្សារផ្លូវចិត្តដល់ជនរងគ្រោះ និងធ្វើឡើងដើម្បីជួយឲ្យពលរដ្ឋកម្ពុជាមកពីតំបន់ផ្សេងៗពាសពេញប្រទេសបានចូលរួមទស្សនាសារមន្ទីរទួលស្លែង ដែលមានមនុស្សជាង១២០០០នាក់ត្រូវខ្មែរក្រហមកាប់សំឡាប់តាមរូបភាពដ៏ឃោរឃៅជាច្រើន។ សារមន្ទីរទួលស្លែងមានតាំងរូបភាព ឬគំនូររូបថត ដែលពួកខ្មែរក្រហមបានប្រើទារុណកម្ម សំឡាប់អ្នកទោសក្នុងទសវត្ស១៩៧០។ លោកឆាំង យុគ ប្រធានមជ្ឈមណ្ឌលឯកសារកម្ពុជា បានថ្លែងថា មានការច្រឡំច្រើនចំពោះរូបថតដោយសារថា មិនមានការសិក្សាស្រាវជ្រាវឲ្យបានច្បាស់លាស់តាំងពីដំបូង។ ការយល់ច្រឡំនោះរាប់បញ្ជូលទាំងការសន្និដ្ឋានថា មនុស្សក្នុងរូបថតដែលគេឃើញក្នុងសារមន្ទីរទួលស្លែងសុទ្ធតែជាអ្នកស្លាប់។ ហើយថា អ្នកទោសក្នុងគុកទួលស្លែងក៏សុទ្ធតែត្រូវសម្លាប់ដែរ។ លោកឆាំង យុគបានអះអាងថា ការសន្និដ្ឋាននេះកើតឡើងដោយសារទម្ងន់នៃការឃោសនាជាង៣០ឆ្នាំ ដែលបានគ្របដណ្តប់ ធ្ងន់ហួសកម្រិត។ «ព័ត៌មានទាំងអស់នេះមិនអាចទប់នឹងព័ត៌មានដែលលាបពណ៌ថា មន្ទីរស ២១សុទ្ធសឹងតែជាអ្នកទោស។ មន្ទីរស២១ចូលទៅហើយមិនអាចរស់រានមានជីវិតទេ។ ព័ត៌មានទាំងអស់នេះផ្សព្វផ្សាយអស់រយៈពេល៣០ឆ្នាំមកហើយ។ នៅមន្ទីរស២១ក៏មានអ្នកទោសជាង១០០នាក់ត្រូវបានដោះលែងដែរ»។ លោកឆាំង យុគបានថ្លែងថា រូបថតទាំងអស់ក្នុងគុកស២១គ នៅតាខ្មៅ គុក ស២៤ គឺប្រមូលមកដាក់នៅគុកទួលស្លែងស២១ទាំងអស់ ពេលកងទ័ព វៀតណាមចូលឈ្លានពានទឹកដីកម្ពុជាដើម្បីបណ្តេញកងទ័ពខ្មែរក្រហម។ក្រោយមករូបថតទាំងនោះត្រូវគេផ្តិតចេញដើម្បីផ្សព្វផ្សាយឲ្យដឹងអំពីរបបខ្មែរក្រហម។ លោកចាត់ទុកថា ការរកឃើញរូបថតកាលពីថ្ងៃអង្គារម្នាក់ទៀតមិនមែនជាការភ្ញាក់ផ្អើលនោះទេ ដោយលោកថ្លែងថា មានមនុស្សជាង៦០នាក់ ដែលបានស្គាល់រូបថតរបស់ខ្លួនដូចគ្នានេះ។ លោកទទូចឲ្យសាលាក្តីខ្មែរក្រហមអប់រំអំពីរឿងនេះដើម្បីកុំឲ្យមានការយល់ ច្រឡំ ឬភ្ញាក់ផ្អើល។ លោកបានបន្ថែមថា អ្នកទោសដែលជាប់នៅគុកស២៤ មានចំនួនតិចជាងស២១ ហើយទោសនៅទីនោះក៏មានកម្រិតស្រាលជាងទោសនៅស២១ដែរ៕